CELEX: 32018R1645
Language: lt
Date: 2018-07-13 00:00:00
Title: 2018 m. liepos 13 d. Komisijos deleguotasis reglamentas (ES) 2018/1645, kuriuo Europos Parlamento ir Tarybos reglamentas (ES) 2016/1011 papildomas referencinės valstybės narės kompetentingai institucijai teikiamos pripažinimo paraiškos formos ir turinio ir pranešime Europos vertybinių popierių ir rinkų institucijai (ESMA) teikiamos informacijos techniniais reguliavimo standartais (Tekstas svarbus EEE.)

5.11.2018   
               
               
                  LT
               
               
                  Europos Sąjungos oficialusis leidinys
               
               
                  L 274/36
               
            
         KOMISIJOS DELEGUOTASIS REGLAMENTAS (ES) 2018/1645
         2018 m. liepos 13 d.
         kuriuo Europos Parlamento ir Tarybos reglamentas (ES) 2016/1011 papildomas referencinės valstybės narės kompetentingai institucijai teikiamos pripažinimo paraiškos formos ir turinio ir pranešime Europos vertybinių popierių ir rinkų institucijai (ESMA) teikiamos informacijos techniniais reguliavimo standartais
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, kuriuo iš dalies keičiami direktyvos 2008/48/EB ir 2014/17/ES bei Reglamentas (ES) Nr. 596/2014 (1), ypač į jo 32 straipsnio 9 dalį,
         kadangi:
         
                     (1)
                  
                  
                     trečiojoje šalyje esantis lyginamųjų indeksų administratorius gali kreiptis dėl pripažinimo Sąjungoje. Pripažinimo paraiškoje, kurią administratorius turi pateikti, turi būti išsamiai aprašyta tvarka, politika ir procedūros, kurias jis nustatė siekdamas atitikti Reglamente (ES) 2016/1011 nustatytus taikytinus reikalavimus. Šiuo reglamentu siekiama užtikrinti, kad valdžios institucijos visoje Sąjungoje gautų vienodą ir nuoseklią informaciją iš ES nepriklausančių šalių lyginamųjų indeksų administratorių, kurie kreipiasi dėl pripažinimo;
                  
               
                     (2)
                  
                  
                     pripažinimo paraiškoje turėtų būti pateikta informacija apie referencinės valstybės narės pasirinkimą pagal Reglamento (ES) 2016/1011 32 straipsnio 4 dalį ir teisinį atstovą referencinėje valstybėje narėje. Ta informacija turėtų suteikti galimybę referencinės valstybės narės kompetentingai institucijai įsitikinti, ar referencinė valstybė narė nustatyta teisingai ir ar ES nepriklausančios šalies administratoriaus teisinis atstovas yra įsisteigęs toje valstybėje narėje ir turi įgaliojimus imtis veiksmų, kaip reikalaujama Reglamentu (ES) 2016/1011;
                  
               
                     (3)
                  
                  
                     kad kompetentinga institucija galėtų įvertinti, ar yra interesų konfliktų, kylančių dėl pareiškėjo savininkų verslo interesų, kurie gali turėti įtakos pareiškėjo nepriklausomumui ir taip pakenkti jo lyginamųjų indeksų tikslumui ir teisingumui, pareiškėjas turėtų pateikti informaciją apie savo savininkų veiklą ir savo patronuojančiųjų įmonių nuosavybę;
                  
               
                     (4)
                  
                  
                     pareiškėjas turėtų pateikti informaciją apie savo valdymo organų sudėtį, veikimą ir nepriklausomumo lygį, kad kompetentinga institucija galėtų įvertinti, ar įmonės valdymo struktūra užtikrina administratoriaus nepriklausomumą apskaičiuojant lyginamuosius indeksus ir interesų konfliktų vengimą;
                  
               
                     (5)
                  
                  
                     siekiant įvertinti, kaip šalinami arba valdomi ir atskleidžiami interesų konfliktai, pareiškėjas kompetentingai institucijai turėtų paaiškinti, kaip yra nustatomi, registruojami, valdomi ir mažinami bet kokie kilę interesų konfliktai, užkertamas jiems kelias ir jie šalinami;
                  
               
                     (6)
                  
                  
                     kad kompetentinga institucija galėtų įvertinti vidaus kontrolės struktūros, priežiūros ir atskaitomybės sistemos tinkamumą ir patikimumą, pareiškėjas kompetentingai institucijai turėtų pateikti lyginamojo indekso ar lyginamųjų indeksų grupės teikimo veiklos stebėjimo politiką ir procedūras;
                  
               
                     (7)
                  
                  
                     pripažinimo paraiškoje turėtų būti pateikta informacija, įrodanti, kad pradinių duomenų, kuriais remiantis apskaičiuojami pareiškėjo teikiami lyginamieji indeksai, kontrolės priemonės yra tinkamos siekiant užtikrinti, kad tokie duomenys būtų reprezentatyvūs, tikslūs ir teisingi;
                  
               
                     (8)
                  
                  
                     kad kompetentinga institucija galėtų įvertinti, ar pareiškėjo pateikti lyginamieji indeksai yra tinkami tolesniam arba numatomam naudojimui Sąjungoje siekiant galutinio tikslo įtraukti juos į Reglamento (ES) 2016/1011 36 straipsnyje nurodytą registrą, teikiant pripažinimo paraišką reikėtų pateikti visų pareiškėjo pateiktų Sąjungoje jau naudojamų arba ateityje Sąjungoje naudoti skirtų lyginamųjų indeksų sąrašą ir jų aprašymą;
                  
               
                     (9)
                  
                  
                     informacija apie pareiškėjo pateiktų lyginamųjų indeksų pobūdį ir ypatybes yra svarbi siekiant įrodyti kompetentingai institucijai, ar vertinant, ar laikomasi taikytinų Reglamento (ES) 2016/1011 reikalavimų, reikia atsižvelgti į kokią nors taikomą specialią tvarką, reguliuojamais duomenimis grindžiamus lyginamuosius indeksus ar biržos prekių lyginamuosius indeksus, kurie nėra grindžiami duomenų teikėjų, kurių dauguma yra prižiūrimi subjektai, duomenimis, kaip nustatyta Reglamente (ES) 2016/1011;
                  
               
                     (10)
                  
                  
                     jei pareiškėjas mano, kad vienas ar daugiau jo lyginamųjų indeksų yra svarbus arba nesvarbus, pripažinimo paraiškoje turėtų būti nurodyta, kokiu mastu toks (-ie) lyginamasis (-ieji) indeksas (-ai) naudojamas (-i) Sąjungoje, kad kompetentinga institucija galėtų įvertinti, ar suskirstymas į svarbius ir nesvarbius lyginamuosius indeksus yra teisingas. Pareiškėjo pateikti lyginamieji indeksai, kurie dar nėra naudojami Sąjungoje ir kurie yra įtraukti į pripažinimo paraišką siekiant naudoti juos Sąjungoje, pagal Reglamento (ES) 2016/1011 3 straipsnio 1 dalies 27 punktą yra laikomi nesvarbiais lyginamaisiais indeksais;
                  
               
                     (11)
                  
                  
                     šis reglamentas grindžiamas Europos vertybinių popierių ir rinkų institucijos (ESMA) Komisijai pateiktais techninių reguliavimo standartų projektais;
                  
               
                     (12)
                  
                  
                     ESMA surengė atviras viešas konsultacijas dėl techninių reguliavimo standartų projektų, kuriais grindžiamas šis reglamentas, išanalizavo galimas su jais susijusias sąnaudas ir naudą ir paprašė, kad pagal Europos Parlamento ir Tarybos reglamento (ES) Nr. 1095/2010 (2) 37 straipsnį įsteigta Vertybinių popierių ir rinkų suinteresuotųjų subjektų grupė pateiktų savo nuomonę;
                  
               
                     (13)
                  
                  
                     administratoriams reikėtų suteikti pakankamai laiko parengti paraiškas ir užtikrinti atitiktį šio reglamento bei priede nurodytų techninių reguliavimo standartų reikalavimams. Todėl šis reglamentas turėtų būti pradėtas taikyti po dviejų mėnesių nuo jo įsigaliojimo,
                  
               PRIĖMĖ ŠĮ REGLAMENTĄ:
         
            1 straipsnis
            Bendrieji reikalavimai
            
               1.   Trečiojoje šalyje esantis administratorius, teikdamas pripažinimo paraišką pagal Reglamento (ES) 2016/1011 32 straipsnį, pateikia priede nurodytą informaciją.
            
            
               2.   Jeigu pareiškėjas nepateikia kokios nors reikalaujamos informacijos, į paraišką įtraukiamas paaiškinimas, kodėl ta informacija nepateikta.
            
         
         
            2 straipsnis
            Paraiškos forma
            
               1.   Pripažinimo paraiška pateikiama referencinės valstybės narės valstybine kalba arba viena iš jos valstybinių kalbų, jeigu priede nenurodyta kitaip. Priedo 8 punkte nurodyti dokumentai pateikiami tarptautinių finansų srityje įprasta kalba arba referencinės valstybės narės valstybine kalba arba viena iš jos valstybinių kalbų.
            
            
               2.   Pripažinimo paraiška pateikiama elektroninėmis priemonėmis arba, jei su tuo sutinka atitinkama kompetentinga institucija, popierine forma. Tomis elektroninėmis priemonėmis užtikrinama, kad perduodant informaciją būtų išlaikytas jos išsamumas, vientisumas ir konfidencialumas. Pareiškėjas užtikrina, kad kiekviename pateiktame dokumente būtų aiškiai nurodyta, su kuriuo konkrečiu šio reglamento reikalavimu jis susijęs.
            
         
         
            3 straipsnis
            Konkreti informacija apie politiką ir procedūras
            
               1.   Į paraiškoje aprašytą politiką ir procedūras, parengtas, kad būtų laikomasi Reglamento (ES) 2016/1011 reikalavimų, įtraukiami arba kartu pateikiami šie elementai:
               
                           a)
                        
                        
                           asmens arba asmenų, atsakingų už politikos ir procedūrų patvirtinimą ir atnaujinimą, tapatybė;
                        
                     
                           b)
                        
                        
                           aprašymas, kaip stebimas politikos ir procedūrų vykdymas, ir už šį stebėjimą atsakingų asmenų tapatybė;
                        
                     
                           c)
                        
                        
                           priemonių, kurių turi būti imtasi politikos ir procedūrų nesilaikymo atvejais, aprašymas.
                        
                     
            
               2.   Jei pareiškėjas yra grupės įmonė, jis 1 dalies reikalavimų gali laikytis pateikdamas savo grupės politiką ir procedūras, susijusias su lyginamųjų indeksų teikimu.
            
         
         
            4 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. sausio 25 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. liepos 13 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 171, 2016 6 29, p. 1.
         
            (2)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).
      
      
         
            PRIEDAS
            
               Pripažinimo paraiškoje pateiktina informacija pagal Reglamento (ES) 2016/1011 32 straipsnį
            
            
               A SKIRSNIS. INFORMACIJA APIE PAREIŠKĖJĄ IR JO TEISINĮ ATSTOVĄ SĄJUNGOJE
            
            1.   BENDROJI INFORMACIJA
            
                        a)
                     
                     
                        Pareiškėjo pavadinimas ir juridinio asmens identifikatorius (LEI).
                     
                  
                        b)
                     
                     
                        Buveinės adresas šalyje, kurioje ji yra įkurta.
                     
                  
                        c)
                     
                     
                        Teisinis statusas.
                     
                  
                        d)
                     
                     
                        Interneto svetainė (jei yra).
                     
                  
                        e)
                     
                     
                        Jei pareiškėjas yra prižiūrimas ES nepriklausančioje šalyje, kurioje jis yra įsisteigęs, informacija apie jo esamą veiklos leidimo statusą, įskaitant veiklą, kuriai išduotas leidimas, ES nepriklausančios šalies kompetentingos institucijos pavadinimas ir adresas, taip pat nuoroda į tokios kompetentingos institucijos registrą, jei toks yra; kai už priežiūrą atsakinga daugiau nei viena institucija, pateikiami išsamūs duomenys apie atitinkamas kompetencijos sritis.
                     
                  
                        f)
                     
                     
                        Pareiškėjo ES ir ES nepriklausančiose šalyse vykdomų operacijų, susijusių su lyginamųjų indeksų teikimo veikla, aprašymas, neatsižvelgiant į tai, ar joms taikomas koks nors ES ar ne ES finansinis reguliavimas, kartu aprašant, kur šios operacijos vykdomos.
                     
                  
                        g)
                     
                     
                        Jei pareiškėjas priklauso grupei – grupės struktūra ir nuosavybės schema, kurioje nurodyti ryšiai tarp patronuojančiosios ir patronuojamųjų įmonių. Schemoje įmonės ir patronuojamosios įmonės vaizduojamos nurodant visą jų pavadinimą, teisinį statusą, registruotos ir pagrindinės buveinės adresą.
                     
                  
                        h)
                     
                     
                        Geros reputacijos savideklaracija, pateikiant, jei taikoma, informaciją apie:
                        
                                    i)
                                 
                                 
                                    jo atžvilgiu įvykdytus ar dar nebaigtus drausminio pobūdžio procesus (nebent jie buvo nutraukti);
                                 
                              
                                    ii)
                                 
                                 
                                    finansų institucijos atsisakymą išduoti veiklos leidimą arba registruoti;
                                 
                              
                                    iii)
                                 
                                 
                                    finansų institucijos išduoto veiklos leidimo arba registracijos panaikinimą.
                                 
                              
                  2.   TEISINIS ATSTOVAS REFERENCINĖJE VALSTYBĖJE NARĖJE
            
                        a)
                     
                     
                        Dokumentais pagrįsti įrodymai, kuriais pagrindžiamas referencinės valstybės narės pasirinkimas taikant Reglamento (ES) 2016/1011 32 straipsnio 4 dalyje nustatytus kriterijus.
                     
                  
                        b)
                     
                     
                        Kalbant apie referencinėje valstybėje narėje įsisteigusį teisinį atstovą, kaip nustatyta Reglamento (ES) 2016/1011 32 straipsnio 3 dalyje, nurodomas jo:
                        
                                    i)
                                 
                                 
                                    vardas ir pavardė (pavadinimas);
                                 
                              
                                    ii)
                                 
                                 
                                    jei tai fizinis asmuo – jo pareigos, o jei juridinis – teisinis statusas;
                                 
                              
                                    iii)
                                 
                                 
                                    juridinio asmens atveju – steigimo aktas, įstatai ar kiti steigiamieji dokumentai ir paaiškinimas, ar jį prižiūri priežiūros institucija;
                                 
                              
                                    iv)
                                 
                                 
                                    adresas;
                                 
                              
                                    v)
                                 
                                 
                                    e. paštas;
                                 
                              
                                    vi)
                                 
                                 
                                    telefono numeris;
                                 
                              
                                    vii)
                                 
                                 
                                    rašytinis patvirtinimas, kad teisinis atstovas yra įgaliotas veikti pareiškėjo vardu pagal Reglamento (ES) 2016/1011 32 straipsnio 3 dalį;
                                 
                              
                                    viii)
                                 
                                 
                                    išsami informacija apie teisinio atstovo vykdomą priežiūros funkciją, susijusią su lyginamųjų indeksų, kurie gali būti naudojami Sąjungoje, teikimu;
                                 
                              
                                    ix)
                                 
                                 
                                    teisinio atstovo kontaktinio asmens vardas, pavardė, pareigos, adresas, e. pašto adresas ir telefono numeris.
                                 
                              
                  3.   ORGANIZACINĖ STRUKTŪRA IR VALDYMAS
            
                        a)
                     
                     
                        Vidaus organizacinė struktūra, susijusi su direktorių valdyba, vyresniosios vadovybės komitetais, priežiūros funkcija ir kitais vidaus organais, vykdančiais svarbias valdymo funkcijas, susijusias su lyginamojo indekso teikimu, įskaitant jų:
                        
                                    i)
                                 
                                 
                                    įgaliojimus arba jų santrauką ir
                                 
                              
                                    ii)
                                 
                                 
                                    valdymo kodeksų ar panašių nuostatų laikymąsi.
                                 
                              
                  
                        b)
                     
                     
                        Procedūros, kuriomis užtikrinama, kad administratoriaus darbuotojai ir bet kurie kiti fiziniai asmenys, kurių paslaugomis jie naudojasi ar kurių paslaugas jie kontroliuoja ir kurie tiesiogiai dalyvauja teikiant lyginamąjį indeksą, turėtų reikiamų gebėjimų, žinių ir patirties, kad galėtų vykdyti jiems pavestas pareigas ir veiklą vykdytų laikydamiesi Reglamento (ES) 2016/1011 4 straipsnio 7 dalies nuostatų.
                     
                  
                        c)
                     
                     
                        Su lyginamojo indekso teikimu susijusių darbuotojų (laikinųjų ir nuolatinių) skaičius.
                     
                  4.   INTERESŲ KONFLIKTAI
            
                        a)
                     
                     
                        Politika ir procedūros, susiję su:
                        
                                    i)
                                 
                                 
                                    tuo, kaip yra arba bus nustatomi, registruojami, valdomi, mažinami esami ir galimi interesų konfliktai, užkertamas jiems kelias arba jie šalinami;
                                 
                              
                                    ii)
                                 
                                 
                                    konkrečiomis aplinkybėmis, susijusiomis su pareiškėju arba bet kuriuo konkrečiu pareiškėjo teikiamu lyginamuoju indeksu, kuris gali būti naudojamas Sąjungoje, dėl kurių labiausiai tikėtina, kad gali kilti interesų konfliktų, įskaitant atvejus, kai lyginamųjų indeksų nustatymo procese naudojamasi ekspertine išvada arba veikiama pagal savo diskreciją, kai pareiškėjas priklauso tai pačiai grupei, kaip lyginamojo indekso naudotojas, ir kai teikėjas yra rinkos ar ekonomikos realijos, kuriai įvertinti lyginamasis indeksas yra skirtas, dalyvis.
                                 
                              
                  
                        b)
                     
                     
                        Lyginamojo indekso ar lyginamųjų indeksų grupės atveju pateikiamas visų nustatytų esminių interesų konfliktų ir atitinkamų jų mažinimo priemonių sąrašas.
                     
                  
                        c)
                     
                     
                        Atlyginimų politikos struktūra, nurodant kriterijus, pagal kuriuos nustatomas asmenų, tiesiogiai ar netiesiogiai susijusių su lyginamųjų indeksų teikimo veikla, atlyginimas.
                     
                  5.   VIDAUS KONTROLĖS STRUKTŪRA, PRIEŽIŪRA IR ATSKAITOMYBĖS SISTEMA
            
                        a)
                     
                     
                        Lyginamojo indekso ar lyginamųjų indeksų grupės teikimo veiklos stebėjimo politika ir procedūros, įskaitant susijusias su:
                        
                                    i)
                                 
                                 
                                    informacinių technologijų sistemomis;
                                 
                              
                                    ii)
                                 
                                 
                                    rizikos valdymu kartu su rizikos, kuri gali kilti ir turėti įtakos pateiktų lyginamųjų indeksų tikslumui, teisingumui ir reprezentatyvumui arba jų teikimo veiklos tęstinumui, nustatymu ir atitinkamomis rizikos mažinimo priemonėmis;
                                 
                              
                                    iii)
                                 
                                 
                                    priežiūros funkcijos, apibūdintos Reglamento (ES) 2016/1011 5 straipsnyje ir išsamiau patikslintos techniniuose reguliavimo standartuose, priimtuose pagal Reglamento (ES) 2016/1011 (1) 5 straipsnio 5 dalį, arba atitinkamuose finansinių lyginamųjų indeksų principuose, dėl kurių 2013 m. liepos 17 d. susitarė Tarptautinė vertybinių popierių komisijų organizacija (IOSCO) (toliau – IOSCO finansinių lyginamųjų indeksų principai), arba, kai taikoma, Naftos kainas nurodančių agentūrų principuose, dėl kurių 2012 m. spalio 5 d. susitarė IOSCO (toliau – IOSCO NKNA principai), struktūra, vaidmeniu ir vykdymu, įskaitant procedūras dėl priežiūros funkciją vykdančių asmenų paskyrimo, pakeitimo arba atleidimo iš pareigų;
                                 
                              
                                    iv)
                                 
                                 
                                    kontrolės sistemos, apibūdintos Reglamento (ES) 2016/1011 6 straipsnyje arba atitinkamuose IOSCO finansinių lyginamųjų indeksų principuose arba, kai taikoma, IOSCO NKNA principuose, struktūra, vaidmeniu ir veikimu, įskaitant procedūras dėl asmenų, atsakingų už šią sistemą, paskyrimo, pakeitimo arba atleidimo iš pareigų;
                                 
                              
                                    v)
                                 
                                 
                                    atskaitomybės sistema, apibūdinta Reglamento (ES) 2016/1011 7 straipsnyje arba atitinkamuose IOSCO finansinių lyginamųjų indeksų principuose arba, kai taikoma, IOSCO NKNA principuose, įskaitant procedūras dėl asmenų, atsakingų už šią sistemą, paskyrimo, pakeitimo arba atleidimo iš pareigų.
                                 
                              
                  
                        b)
                     
                     
                        Nenumatytų atvejų planai, skirti laikinai nustatyti laikinąjį indeksą ir jį paskelbti.
                     
                  
                        c)
                     
                     
                        Vidaus pranešimo apie vadovų, darbuotojų ir bet kurių kitų fizinių asmenų, kurių paslaugomis teikėjas naudojasi ar kurių paslaugas jis kontroliuoja, padarytus Reglamento (ES) 2016/1011 pažeidimus procedūros.
                     
                  6.   UŽSAKOMOSIOS PASLAUGOS
            Kai bet kokia veikla, kuri yra lyginamojo indekso ar lyginamųjų indeksų grupės teikimo proceso dalis, yra perduodama:
            
                        a)
                     
                     
                        susitarimai dėl užsakomųjų paslaugų, įskaitant susitarimus dėl paslaugų lygio, kurie rodo, kad laikomasi Reglamento (ES) 2016/1011 10 straipsnio arba atitinkamų IOSCO finansinių lyginamųjų indeksų principų, arba, kai taikoma, IOSCO NKNA principų;
                     
                  
                        b)
                     
                     
                        išsami informacija apie perduotas funkcijas, išskyrus atvejus, kai ši informacija jau yra įtraukta į atitinkamas sutartis;
                     
                  
                        c)
                     
                     
                        politika ir procedūros, susijusios su perduotos veiklos priežiūra, išskyrus atvejus, kai ši informacija jau yra įtraukta į atitinkamas sutartis.
                     
                  7.   ATITIKTIS IOSCO PRINCIPAMS
            
                        a)
                     
                     
                        Kai yra, nepriklausomo išorės auditoriaus atliktas vertinimas, kaip laikomasi finansinių lyginamųjų indeksų principų, dėl kurių 2013 m. liepos 17 d. susitarė Tarptautinė vertybinių popierių komisijų organizacija (IOSCO), arba, kai taikoma, Naftos kainas nurodančių agentūrų principų, dėl kurių 2012 m. spalio 5 d. susitarė IOSCO.
                     
                  
                        b)
                     
                     
                        Tais atvejais, kai pareiškėjas yra prižiūrimas, ES nepriklausančios šalies, kurioje yra įsisteigęs pareiškėjas, kompetentingos institucijos išduotas sertifikatas, jei yra, patvirtinantis, kad laikomasi a punkte nurodytų IOSCO principų.
                     
                  8.   KITA INFORMACIJA
            
                        a)
                     
                     
                        Pareiškėjas gali pateikti bet kokią papildomą su paraiška susijusią informaciją, kuri, jo nuomone, yra tinkama.
                     
                  
                        b)
                     
                     
                        Pareiškėjas pateikia šią informaciją kompetentingos institucijos nustatytu būdu ir forma.
                     
                  
               B SKIRSNIS. INFORMACIJA APIE LYGINAMUOSIUS INDEKSUS
            
            9.   FAKTINIŲ AR NUMATOMŲ LYGINAMŲJŲ INDEKSŲ ARBA LYGINAMŲJŲ INDEKSŲ GRUPIŲ, KURIE GALI BŪTI NAUDOJAMI SĄJUNGOJE, APRAŠYMAS
            
                        a)
                     
                     
                        Sąrašas, į kurį įtraukti visi pareiškėjo pateikti Sąjungoje jau naudojami lyginamieji indeksai, ir, jei yra, jų tarptautiniai vertybinių popierių identifikavimo numeriai (ISIN).
                     
                  
                        b)
                     
                     
                        Pateikto Sąjungoje jau naudojamo lyginamojo indekso ar lyginamųjų indeksų grupės aprašymas, įskaitant pagrindinės rinkos arba ekonomikos realijos, kuriai įvertinti yra skirtas lyginamasis indeksas ar lyginamųjų indeksų grupė, aprašymą, kartu nurodant šaltinius, naudotus šiems aprašymams pateikti, ir lyginamojo indekso ar lyginamųjų indeksų grupės duomenų teikėjų, jei jų yra, aprašymas.
                     
                  
                        c)
                     
                     
                        Sąrašas, į kurį įtraukti visi lyginamieji indeksai, kuriuos ketinama pateikti rinkai, kad jie būtų naudojami Sąjungoje, ir, jei yra, jų ISIN kodai.
                     
                  
                        d)
                     
                     
                        Lyginamojo indekso ar lyginamųjų indeksų grupės, kuriuos ketinama pateikti rinkai, kad jie būtų naudojami Sąjungoje, aprašymas, įskaitant pagrindinės rinkos arba ekonomikos realijos, kuriai įvertinti yra skirtas lyginamasis indeksas ar lyginamųjų indeksų grupė, aprašymą, kartu nurodant šaltinius, naudotus šiems aprašymams pateikti, ir lyginamojo indekso ar lyginamųjų indeksų grupės duomenų teikėjų, jei jų yra, aprašymas.
                     
                  
                        e)
                     
                     
                        Bet kokie dokumentais pagrįsti įrodymai, kad b ir d punktuose aprašytas lyginamasis indeksas ar lyginamųjų indeksų grupė, remiantis Reglamento (ES) 2016/1011 3 straipsnio 1 dalies 24 punkte pateikta apibrėžtimi, gali būti laikomi reguliuojamais duomenimis grindžiamais lyginamaisiais indeksais ir todėl jiems gali būti taikomos to paties reglamento 17 straipsnio 1 dalyje nurodytos išimtys.
                     
                  
                        f)
                     
                     
                        Bet kokie dokumentais pagrįsti įrodymai, kad b ir d punktuose aprašytas lyginamasis indeksas ar lyginamųjų indeksų grupė, remiantis Reglamento (ES) 2016/1011 3 straipsnio 1 dalies 23 punkte pateikta apibrėžtimi, gali būti laikomi biržos prekių lyginamaisiais indeksais ir kad jie nėra pagrįsti duomenų teikėjų, kurių dauguma yra prižiūrimi duomenų teikėjai, duomenimis, ir bet kokie įrodymai, kad vykdomi reglamento 19 straipsnyje ir II priede nustatyti reikalavimai dėl specialios tvarkos arba atitinkami IOSCO NKNA principai.
                     
                  
                        g)
                     
                     
                        Bet kokie dokumentais pagrįsti įrodymai, kad b ir d punktuose aprašytas lyginamasis indeksas ar lyginamųjų indeksų grupė, remiantis Reglamento (ES) 2016/1011 3 straipsnio 1 dalies 22 punkte pateikta apibrėžtimi, gali būti laikomi palūkanų normų lyginamaisiais indeksais, ir bet kokie įrodymai, kad vykdomi reglamento 18 straipsnyje ir I priede nustatyti reikalavimai dėl specialios tvarkos.
                     
                  
                        h)
                     
                     
                        Bet kokie dokumentais pagrįsti įrodymai, kad b punkte aprašytas lyginamasis indeksas ar lyginamųjų indeksų grupė Sąjungoje naudojami tokiu mastu, dėl kurio šis lyginamasis indeksas arba visi lyginamieji indeksai, priklausantys tai lyginamųjų indeksų grupei, gali būti laikomi svarbiais lyginamaisiais indeksais, kaip apibrėžta Reglamento (ES) 2016/1011 3 straipsnio 1 dalies 26 punkte, arba nesvarbiais lyginamaisiais indeksais, kaip apibrėžta Reglamento (ES) 2016/1011 3 straipsnio 1 dalies 27 punkte. Teiktina informacija nustatoma kiek įmanoma vadovaujantis Komisijos deleguotojo Reglamento (ES) 2018/66 (2) dėl finansinių priemonių, kurios nėra išvestinės finansinės priemonės, nominaliosios vertės, išvestinių finansinių priemonių nominaliosios vertės ir grynosios investicinių fondų turto vertės vertinimo, nuostatomis, pagal kurias susiejami Sąjungoje naudojami ES nepriklausančių šalių lyginamieji indeksai, įskaitant atvejį, kai netiesiogiai susiejama su bet kuriuo tokiu lyginamuoju indeksu, įtrauktu į lyginamųjų indeksų derinį.
                     
                  
                        i)
                     
                     
                        Administratoriaus taikomų bet kurių iš Reglamento (ES) 2016/1011 25 straipsnio 1 dalyje išvardytų išimčių svarbių lyginamųjų indeksų atveju ir 26 straipsnio 1 dalyje išvardytų išimčių nesvarbių lyginamųjų indeksų atveju pagrindimas; informacija pateikiama kiek įmanoma remiantis pagal Reglamento (ES) 2016/1011 25 straipsnio 8 dalį ir 26 straipsnio 5 dalį priimtuose techniniuose įgyvendinimo standartuose (3) nustatyta forma.
                     
                  
                        j)
                     
                     
                        Informacija apie priemones, kuriomis siekiama ištaisyti nustatant arba skelbiant lyginamąjį indeksą pasitaikiusias klaidas.
                     
                  
                        k)
                     
                     
                        Informacija apie procedūrą, kurią teikėjas turi taikyti vadovaudamasis Reglamento (ES) 2016/1011 28 straipsnio 1 dalimi arba atitinkamais IOSCO finansinių lyginamųjų indeksų principais arba, kai taikoma, IOSCO NKNA principais lyginamojo indekso pakeitimų arba teikimo nutraukimo atveju.
                     
                  10.   PRADINIAI DUOMENYS IR METODIKA
            
                        a)
                     
                     
                        Kiekvieno lyginamojo indekso ar lyginamųjų indeksų grupės politika ir procedūros, susijusios su pradiniais duomenimis, įskaitant susijusias su:
                        
                                    i)
                                 
                                 
                                    naudojamų pradinių duomenų rūšimis, jų naudojimo prioritetais ir bet kokiu veikimu pagal savo diskreciją ar naudojimusi ekspertine išvada;
                                 
                              
                                    ii)
                                 
                                 
                                    bet kokiu procesu, kuriuo užtikrinama, kad pradiniai duomenys būtų pakankami, tinkami ir patikrinami;
                                 
                              
                                    iii)
                                 
                                 
                                    kriterijais, kuriais nustatoma, kas gali pateikti administratoriui pradinius duomenis, ir duomenų teikėjų atrankos procedūra;
                                 
                              
                                    iv)
                                 
                                 
                                    duomenų teikėjo teikiamų pradinių duomenų vertinimu ir pradinių duomenų tvirtinimo procesu.
                                 
                              
                  
                        b)
                     
                     
                        Kalbant apie kiekvieno lyginamojo indekso ar lyginamųjų indeksų grupės metodiką:
                        
                                    i)
                                 
                                 
                                    metodikos aprašymas, nurodant svarbiausius metodikos aspektus pagal Reglamento (ES) 2016/1011 13 straipsnį, kurie išsamiau patikslinti techniniuose reguliavimo standartuose, priimtuose pagal Reglamento (ES) 2016/1011 (4) 13 straipsnio 3 dalį;
                                 
                              
                                    ii)
                                 
                                 
                                    politika ir procedūros, įskaitant susijusias su:
                                    
                                                —
                                             
                                             
                                                priemonėmis, kurių imtasi siekiant patvirtinti ir peržiūrėti metodiką, įskaitant bet kokius atliktus tyrimus ar grįžtamąjį patikrinimą,
                                             
                                          
                                                —
                                             
                                             
                                                konsultavimosi dėl bet kokio siūlomo esminio metodikos pakeitimo procesu.
                                             
                                          
                              
                  
               (1)  2018 m. liepos 13 d. Komisijos deleguotasis reglamentas (ES) 2018/1637, kuriuo Europos Parlamento ir Tarybos reglamentas (ES) 2016/1011 papildomas techniniais reguliavimo standartais dėl priežiūros funkcijos procedūrų ir ypatybių (žr. šio Oficialiojo leidinio p. 1).
            
               (2)  2017 m. rugsėjo 29 d. Komisijos deleguotasis reglamentas (ES) 2018/66, kuriuo papildomas Europos Parlamento ir Tarybos reglamentas (ES) 2016/1011 patikslinant, kaip turi būti vertinama finansinių priemonių, kurios nėra išvestinės finansinės priemonės, nominalioji vertė, išvestinių priemonių nominalioji vertė ir grynoji investicinių fondų turto vertė (OL L 12, 2018 1 17, p. 11).
            
               (3)  2018 m. rugpjūčio 8 d. Komisijos įgyvendinimo reglamentas (ES) 2018/1106, kuriuo pagal Europos Parlamento ir Tarybos reglamentą (ES) 2016/1011 nustatomi techniniai įgyvendinimo standartai, susiję su atitikties deklaracijos, kurią turi skelbti ir tvarkyti svarbių ir nesvarbių lyginamųjų indeksų administratoriai, šablonais OL L 202, 2018 8 9, p. 9).
            
               (4)  2018 m. liepos 13 d. Komisijos deleguotasis reglamentas (ES) 2018/1641, kuriuo Europos Parlamento ir Tarybos reglamentas (ES) 2016/1011 papildomas techniniais reguliavimo standartais, kuriais patikslinama informacija, kurią turi pateikti ypatingos svarbos arba svarbių lyginamųjų indeksų administratoriai apie metodiką, naudotą nustatant lyginamąjį indeksą, metodikos vidaus peržiūrą ir tvirtinimą ir procedūras, pagal kurias atliekami esminiai metodikos pakeitimai (žr. šio Oficialiojo leidinio p. 21).